กองทุนเมินลงทุนTTAลูกค้าใหญ่รอแก้ปัญหา
ผู้จัดการกองทุนส่วนบุคคล รอดู TTA เรียกประชุมวิสามัญผู้ถือหุ้น ฟากกองทุนรวมเมินลงทุนธุรกิจเดินเรือ
19 ส.ค. 2554

ผู้จัดการกองทุนส่วนบุคคล รอดู TTA เรียกประชุมวิสามัญผู้ถือหุ้น ฟากกองทุนรวมเมินลงทุนธุรกิจเดินเรือ 
แหล่งข่าวจากผู้จัดการกองทุน ในฐานะผู้ลงทุนสถาบัน กล่าวว่า บริษัทจะเข้าร่วมประชุมวิสามัญผู้ถือหุ้นของ บริษัท โทรีเซนไทย เอเยนต์ซีส์ (TTA) หากบริษัทจะจัดประชุมตามข้อเสนอของกลุ่มผู้ถือหุ้นรายย่อย โดยจะไปใช้สิทธิออกเสียง ในฐานะผู้ถือหุ้น รวมถึงดูทิศทางและการบริหารของผู้บริหาร
“ปัจจุบันกองทุนรวมของบริษัทไม่มีการลงทุนใน TTA มีแต่กองทุนส่วนบุคคลที่เป็นความประสงค์ของลูกค้า ซึ่งหลังจากประชุมแล้วก็จะคุยกับลูกค้าเพื่อประเมินทิศทางการลงทุนต่อไป” แหล่งข่าวกล่าว
สำหรับสิ่งที่จะพิจารณาในการประชุมนั้นจะดูว่า การเข้ามาของกลุ่มใหม่จะทำให้บริษัทดีขึ้นหรือไม่และแผนงานชัดเจนมากน้อยแค่ไหน เพื่อพิจารณาประกอบการตัดสินใจว่าจะลงทุนต่อหรือไม่
นายประภาส ตันพิบูลย์ศักดิ์ ประธานเจ้าหน้าที่บริหาร บลจ.อยุธยา กล่าวว่า ธุรกิจเดินเรือยังไม่น่าสนใจในตอนนี้ เนื่องจากความต้องการเดินเรือมีน้อยกว่าเรือที่มีอยู่ ขณะที่เศรษฐกิจโลกยังอยู่ในช่วงของการฟื้นตัว ทำให้กองทุนไม่เข้าลงทุนหุ้นธุรกิจนี้มาระยะหนึ่งแล้ว
นายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า หุ้น TTA อยู่ในกลุ่มที่กองทุนของบริษัทเข้าลงทุนได้ แต่เมื่อเทียบกับหุ้นตัวอื่นๆ หุ้น TTA มีโอกาสให้ผลตอบแทนน้อยกว่าตัวอื่นๆ ค่อนข้างมาก จึงลดการลงทุนมานานแล้ว โดยมองว่าหุ้นกลุ่มธนาคารพาณิชย์และพลังงานมีความน่าสนใจมากกว่า
ทั้งนี้ นอกจากดูราคาหุ้นแล้ว จะดูปัจจัยพื้นฐานของบริษัท การเติบโตและสภาพคล่องของหุ้นประกอบด้วย